509/2005

Ó var gefið að sök að hafa framið rán í félagi við annan mann í tiltekinni verslun í Kópavogi. Ó játaði að hafa ógnað starfstúlku verslunarinnar með skrúfjárni, skipað henni að opna sjóðsvél og tekið úr henni 35.000 krónur. Brot Ó var framið í félagi við annan mann og til þess fallið að vekja verulegan ótta hjá stúlkunni. Fram var komið að Ó átti uppástunguna að ráninu en skömmu áður höfðu þeir félagar kannað aðstæður í versluninni. Var þetta metið Ó til refsiþyngingar. Á hinn bóginn varð það virt Ó til hagsbóta að hann var ungur að aldri og játaði brot sitt undanbragðalaust. Var refsing hans hæfilega ákveðin fangelsi í átta mánuði. Þótti ekki koma til greina að skilorðsbinda refsinguna líkt og héraðsdómur hafði gert.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, I-kvk-nf B-kvk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 23. nóvember 2005 að ósk ákærða og í samræmi við yfirlýsingu hans um áfrýjun, en jafnframt af hálfu ákæruvalds, sem krefst þyngingar á refsingu.

Ákærði krefst þess að refsing hans verði milduð og hún skilorðsbundin.

Í máli þessu er ákærða gefið að sök að hafa framið rán 13. apríl 2005 í félagi við annan mann í tiltekinni verslun í Kópavogi. Hefur ákærði játað að hafa ógnað starfstúlku verslunarinnar með skrúfjárni og skipað henni að opna sjóðsvél í versluninni. Að svo búnu hafi hann tekið 35.000 krónur úr henni. Sakaferill ákærða er réttilega rakinn í héraðsdómi, en eftir uppkvaðningu hans gekkst hann undir sátt með greiðslu sektar vegna fíkniefnalagabrots 23. júní 2005.

Brot ákærða var framið í félagi við annan mann og til þess fallið að vekja verulegan ótta hjá starfsstúlkunni, sem hann ógnaði með skrúfjárni. Er fram komið í málinu að ákærði átti uppástunguna að ráninu, en skömmu áður höfðu þeir félagar kannað aðstæður í versluninni. Verður þetta metið ákærða til refsiþyngingar, sbr. 1. og 6. tl. 70. gr. almennra hegningarlaga nr. 19/1940 og 2. mgr. sömu greinar. Á hinn bóginn verður það virt ákærða til hagsbóta að hann er ungur að aldri og játaði brot sitt undanbragðalaust. Er refsing hans hæfilega ákveðin fangelsi í átta mánuði. Ákærði hefur haldið því fram að hann hafi framið brotið vegna ógnunar svokallaðs handrukkara, sem hann hafi skuldað fé vegna fíkniefnakaupa. Við meðferð málsins kvaðst hann hafa greitt með ránsfénu fjárhæð sem nemur um 5% af skuldinni, en eftirstöðvarnar næmu enn um helmingi hennar. Hefur ákærði ekki gert líklegt að hann hafi verið tilneyddur að fremja brotið af þessum sökum. Þegar litið er til þess hversu alvarlegt brot hans var þykir ekki koma til álita að skilorðsbinda refsinguna.

Ákvæði héraðsdóms um sakarkostnað eru staðfest.

Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin eru að meðtöldum virðisaukaskatti eins og nánar greinir í dómsorði.

Dómsorð:

Ákærði, Ó-kk-nf K-kk-nf B-kk-nf, sæti fangelsi í átta mánuði.

Ákvæði héraðsdóms um sakarkostnað skulu vera óröskuð.

Ákærði greiði allan áfrýjunarkostnað málsins fyrir Hæstarétti 173.920 krónur, þar með talin málsvarnarlaun skipaðs verjanda síns, H-kk-ef I-kk-ef hæstaréttarlögmanns, 149.400 krónur.